
Text rozhodnutia
Súd: Krajský súd Banská Bystrica Spisová značka: 23S/139/2016 Identifikačné číslo súdneho spisu: 6016200976 Dátum vydania rozhodnutia: 18. 10. 2016 Meno a priezvisko sudcu, VSÚ: JUDr. Peter Kvietok ECLI: ECLI:SK:KSBB:2016:6016200976.1 Uznesenie Krajský súd v Banskej Bystrici, ako správny súd, v právnej veci žalobkyne J. L., O. XX, XXX XX V., proti žalovanému Centrum právnej pomoci, kancelária Banská Bystrica, Skuteckého 30, 974 01 Banská Bystrica, o preskúmanie rozhodnutia žalovaného sp. zn. 5N 8507/2016-KaBB, R. z: 47931/2016 zo dňa 21.07.2016, takto r o z h o d o l : I. Súd žalobu odmieta. II. Žiaden z účastníkov nemá právo na náhradu trov konania. o d ô v o d n e n i e : 1. Dňa 11.08.2016 bolo správnemu súdu doručené podanie žalobkyne, ktoré správny súd posúdil podľa jeho obsahu (§ 55 ods. 3 Správneho súdneho poriadku, ďalej len SSP) ako žalobu. 2. Pretože z tohto podania nebolo zrejmé, čoho sa týka, a čo sa ním sleduje, a zároveň išlo o neúplné podanie a nezrozumiteľné, správny súd vyzval žalobkyňu, aby v lehote 10 dní od doručenia uznesenia svoje podanie doručené správnemu súdu dňa 11.08.2016, ktoré by podľa svojho obsahu mohlo byť žalobou, doplnila, a zároveň súd v uznesením uviedol, ako sa má doplnenie vykonať. 3. Dňa 02.09.2016 bolo súdu doručené podanie žalobkyne, ktorým žalobkyňa odstránila nedostatky správnej žaloby. V tomto podaní žalobkyňa uviedla, že sa domáha preskúmania rozhodnutia žalovaného sp. zn. 5N 10474/2016-KaBB, tiež rozhodnutia žalovaného sp. zn. 5N 10480/2016-KaBB, a ako tretie rozhodnutie, ktorého prieskumu sa domáha, žalobkyňa uviedla rozhodnutie žalovaného sp. zn. 5N 8507/2016-KaBB. 4. Konanie o preskúmanie zákonnosti rozhodnutia žalovaného sp. zn. 5N 10480/2016- KaBB je už na tunajšom správnom súde vedené pod sp. zn. 23S/105/2016 a konanie o preskúmanie rozhodnutia žalovaného sp. zn. 5N 10474/2016-KaBB je vedené pod sp. zn. 23S/104/2016. Žalobkyňa v konaní zo dňa 02.09.2016, ktorým reagovala na výzvu súdu na odstránenie vád podania, označila ešte aj ďalšie tretie rozhodnutie sp. zn. 5N 8507/2016-KaBB. Prieskum rozhodnutia žalovaného sp. zn. 5N 8507/2016-KaBB sa vedie na základe uznesenia správneho súdu 23S/104/2016-44 zo dňa 28.09.2016 pod sp. zn. 23S/139/2016. 5. Žalovaný vo vyjadrení k podanej žalobe týkajúcej sa prieskumu rozhodnutia žalovaného sp. zn. 5N 8507/2016-KaBB, R. z: 47931/2016 zo dňa 21.07.2016 uviedol, že žalobou je napádané rozhodnutie, ktorým žalovaný prerušil správne konanie vo veci poskytnutia právnej pomoci. Žalovaný zároveň uviedol, že žalobkyňa telefonicky kontaktovala dňa 10.10.2016 žalovaného, pričom zobrala svoju žiadosť o poskytnutie právnej pomoci späť a požiadala o zastavenie predmetného konania. 6. Podľa § 2 ods. 1 SSP, v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 7. Podľa § 2 ods. 2 SSP, každý, kto tvrdí, že jeho práva alebo právom chránené záujmy boli porušené alebo priamo dotknuté rozhodnutím orgánu verejnej správy, opatrením orgánu verejnej správy, nečinnosťou orgánu verejnej správy alebo iným zásahom orgánu verejnej správy, sa môže za podmienok ustanovených týmto zákonom domáhať ochrany na správnom súde. 8. Podľa § 7 písm. e) SSP, správne súdy nepreskúmavajú rozhodnutia orgánov verejnej správy a opatrenia orgánov verejnej správy predbežnej, procesnej alebo poriadkovej povahy, ak nemohli mať za následok ujmu na subjektívnych právach účastníka konania. 9. Podľa § 98 ods. 1 písm. g), správny súd uznesením odmietne žalobu, ak je neprípustná. 10. Po oboznámení sa s obsahom súdneho a administratívneho spisu, s vyjadrením žalovaného, súd dospel k záveru, že v predmetnej veci sú dôvody pre odmietnutie správnej žaloby v zmysle § 98 ods. 1 písm. g) SSP, nakoľko žaloba bola podaná proti rozhodnutiu orgánu verejnej správy predbežnej povahy, keďže žalobou je napádané rozhodnutie, ktorým bolo prerušené správne konanie. 11. Rozhodnutie, ktorým bolo prerušené správne konanie, je rozhodnutím, ktoré nemohlo mať za následok ujmu na subjektívnych právach účastníkov konania, a teda jeho prieskum je v zmysle § 7 písm. e) vylúčený. 12. Z dôvodov vyššie uvedených správny súd nepristúpil k vecnému prieskumu posudzujúc jednotlivé žalobné body a žalobu odmietol podľa § 98 ods. 1 písm. g) SSP. 13. O náhrade trov konania súd rozhodol podľa § 170 ods. 1 písm. a) SSP, v zmysle ktorého podľa výsledku konania nemá žiaden z účastníkov konania právo na náhradu trov konania, ak žaloba bola odmietnutá. 14. Rozhodnutie bolo prijaté senátom správneho súdu pomerom hlasov 3 : 0. Poučenie: Proti tomuto uzneseniu je prípustná kasačná sťažnosť (§ 439 ods. 2 SSP a contr.). O kasačnej sťažnosti rozhoduje kasačný súd - Najvyšší súd SR (§ 438 ods. 2 SSP). Kasačná sťažnosť musí byť podaná na Krajskom súde v Banskej Bystrici (§444 SSP) v lehote 1 mesiac od doručenia rozhodnutia oprávnenému subjektu (§ 443 ods. 1 SSP). Kasačnú sťažnosť treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší účastník konania dostal jeden rovnopis s prílohami (§ 56 ods. 3 SSP). Podľa § 445 ods. 1, 2 SSP, (1) v kasačnej sťažnosti sa musí okrem všeobecných náležitostí podania podľa § 57 uviesť a) označenie napadnutého rozhodnutia, b) údaj, kedy napadnuté rozhodnutie bolo sťažovateľovi doručené, c) opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body"), d) návrh výroku rozhodnutia (sťažnostný návrh). (2) Sťažnostné body možno meniť len do uplynutia lehoty na podanie kasačnej sťažnosti. Sťažovateľ musí byť v konaní o kasačnej sťažnosti zastúpený advokátom, povinnosť zastúpenia advokátom sa vzťahuje aj na spísanie kasačnej sťažnosti (§ 449 SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6016200976.1 (dáta aktuálne k 11. 11. 2026). Záväzné je znenie zverejnené súdom.




